Aussie-opgaarder leef 15 jaar lank saam met lyk | Netwerk24
Opgaarders is bekend daarvoor dat hulle niks weggooi nie – maar selfs die mees verbete opgaarder sal darem sekerlik ontslae wil raak van die lyk van 'n inbreker wat hy doodgeskiet het.
Bruce Roberts van Sydney het nie gemeen dis nodig nie en het 15 jaar lank met die verrottende lyk van 'n inbreker saamgeleef.
Die plaaslike media het vandeesweek hieroor berig nadat 'n geregtelike doodsondersoek bevind het dit is waarskynlik wat met Shaun Snellman, die vermeende inbreker, gebeur het.
Sy lyk is in Mei 2018 ontdek toe skoonmakers die huis gaan opruim het nadat Roberts se lyk reeds in Julie 2017 in die huis ontdek is. Hy is aan natuurlike oorsake dood en sy lyk is gedrapeer oor 'n verwarmer gevind.
AFP berig meer as 70 lugverfrissers was om Snellman se gemummifiseerde lyk besaai soos wat Roberts die reuk van die ontbindende lyk probeer verdoesel het.
Die hof het bevind dat Snellman en Roberts mekaar nie geken het nie en dat die mees waarskynlike verduideliking is dat Snellman by die huis ingebreek en geskiet is, berig The Australian.